Woordwarrel: Spelreëls – Kreukels en plooie
Interessant hoe sekere dinge of gebeurtenisse in mekaar/inmekaar? vloei om dieselfde onderwerp of doel te dek.
Die Woordwarrel inspirasie is: spelreëls
HesterLeyNel on 2021-12-10(Dis Ekke) administreer hierdie week se inspirasievonk.
Die afgelope week het my belangstelling in die skryf van kinderstories weer begin opvlam. Ek is deel, of behoort aan verskillende skryfgroepe, elk met hul eie unieke manier van hoe daar geskryf kan word of hoe die skryfwerk uitgelê kan word. Elke maand bied die platvorms zoom-sessies aan met bekende of ook nie so bekende maar tog suksesvolle skrywers aan. Die sessies is baie leersaam.
Die kinderboek-groep het toe hierdie keer 'n skrywer wat 'n boek vir kinders oor spelling, spelreëls en waar dit ontstaan het geskryf. Dit gaan oor die spelling van woorde in die laat 1700 in Amerika.
Beste van alles is hierdie week moet ons Spelreël gebruik en doen vir ons Woordwarrel!
As jy wiki gaan lees hoe Afrikaans ontstaan het kry jy insig in hoe moeilik dit is om werklik vaste reëls te stel. 'n Taal is vloeibaar. Dit verander met tyd in stadiums van omstandighede of kultuur.
Afrikaans is volgens my reeds mooi uitgesorteer om redelik goed te kan werk. Daar is egter altyd invloede wat maak dat daar verander word.
As oud-onderwyser hou ek steeds van 'n suiwerder taal wat algemeen gebruik kan word. Tog is dit moelik om 'n taal in 'n "boksie"te sit en te verwag dat dit so sal bly. Veral in Suid Afrika met sy menigdom van tale en/of streke kan dit nie anders dat daar dialekte gevorm is nie.
Huidiglik is die probleem egter dat die taalgebruikers lui is om hul woorde te vorm. Daar word gesluk aan letters of ekstra letters ingesit om woorde mooier te laat klink of liewer om dit makliker te kan sê. Is dit werklik makliker? Ek twyfel.
Die digitale taal is egter vir my as Afrikaanssprekende 'n euwel. G'n normale Afrikaanssprekende persoon kan daardie mengelmoes van letters en afkortings as Afrikaans aanvaar nie.
Desember 12, 2021 om 5:31 nm
Dit gaan darem beter, aan my kant tik mense woorde uit. Ek het BBM-taal verpes, as hulle letters uithaal om woord korter te maak. Almal wat ek ken, tik voluit en let op spelling. Iets wat my ook pla, is spelreëls wat verander word omdat mense nie spelreëls ken nie. Ver het nie 'n kappie op nie, want daar is geen manier waarop mens die woord verkeerd kan uitspreek nie. Alhoewel skêr ook nie die kappie nodig het nie, is dit 'n uitsondering om die woord nie van sy meervoud te vervreem nie. Tog word vêr tans aanvaar. Iets wat my dwars in die krop steek. Dalk moet kinders weer spelreëls geleer word? mens kan die goed nie self uitdink nie.
Desember 12, 2021 om 5:36 nm
Presies hoe ek ook voel As jy nie aangeleer word om iets te doen nie kan jy nie verwag om dit te kan doen nie.
Desember 12, 2021 om 5:43 nm
Scrapy, ek stem oor die luilak skrywery op al wat media platform. Dis sommer 'n groot irritasie en beduidend van verlaagde standaarde. Ek bly verstom om te hoor dat daar matrieks is wat hie kan lees of spel nie. Wat gebeur met kinders se 12 skooljare? Ons is gedril en het geleer.
Desember 12, 2021 om 5:41 nm
Daardie drlwerk is belangrik om jou in te prent wat moet. Vandag moet hul mos nie meer nie. My seun se spel is ook van nog altyd af nie baie goed nie. Sy Engels daarenteen wat ek hom gedril het is baie beter as sy Afrikaans.
Desember 12, 2021 om 6:08 nm
Ja, daar is deesdae 'n taamlike vermenging van Afrikaans en ander inheemse tale en laat ons tog maar eerlik wees – sommige leenwoorde spreek net jou gevoelens soveel duideliker uit as wat jy dit in standaardafrikaans kan doen. Die taalpuriste sal seker my kop afruk as hulle hierdie stelling lees 😏 maar dis nie asof ons nie al baie lank woorde leen uit ander Europese tale nie. Ons kan net netsowel woorde leen hier uit ons eie omgewing.
Desember 13, 2021 om 10:01 vm
Daardie woorde uit verskillende landstale maak Afrikaans beslis ryker omdat soos jy noem daar pragtige beskrywende woorde is wat gebruik kan word.